Twee vas oor handeldryf met beskermde plante(Foto verskaf deur SAPD Noord-Kaap) Twee mans is Sondagoggend vroeg in Springbok in die Noord-Kaap in hegtenis geneem ná hulle met ŉ bedreigde plantspesie ter waarde van sowat R200 000 betrap is. Brig. Mohale Ramatseba, woordvoerder van die polisie, het gesê die twee verdagtes is aangekeer in ŉ gesamentlike operasie van beamptes van die Springbok-polisie se veediefstal en bedreigdespesies-eenheid, die honde-eenheid, openbareorde-polisiëring en die misdaadintelligensie-eenheid van Namakwa-polisie. “Die twee verdagtes is in hegtenis geneem in verband met handeldryf met bedreigde plante. Die verdagtes is in Springbok betrap met knopieplantjies [Conophytum pageae]. Hulle is omstreeks 02:00 die oggend in Springbok aangekeer,” het Ramatseba bygevoeg. Beamptes het beslag gelê op die Volkswagen Jetta-motor waarmee die twee mans gery het, omdat dit gebruik is vir die vervoer van bedreigde plante. Die verdagtes sal na verwagting Maandag in die Springbok-landdroshof verskyn. Die polisie se ondersoek duur voort. Volgens die Suid-Afrikaanse Nasionale Biodiversiteit-instituut (Sanbi) se Rooi Lys van Suid-Afrikaanse Plante is die knopies, of waterblasies, die mees wydverspreide spesie van die genus Conophytum. Dit kom in die suide van Namibië en in Namakwaland in Suid-Afrika voor. Knopies is dwergvetplantjies wat soos balletjies lyk wat tussen die klippe lê. Onwettige versameling plaas geweldige druk op die spesie wat tans die mees gesoekte Conophytum is. Tussen 5 000 en 10 000 monsters is sedert Maart 2019 uit hul habitat verwyder en die koers en volume van oes neem deurgaans toe, aldus Sanbi.